Uhulumende Unquma Ukusungula Ukwelatshwa Kwababulawa Yinso
Uhulumende weZimbabwe uthi usungula uhlelo lwekidney transplant esibhedlela seChitungwiza ukuze abantu babe lethuba lokwelatshwa ngale indlela hatshi ukuphila ngeDialysis elendleko enkulu
HARARE — Uhulumende weZimbabwe usenqume ukusungula uhlelo lokuphathisa ababulawa ngumkhuhlane wezinso, ukuze babelakho ukuthola ezinye, ikidney transplant, hatshi ukuthi baphile ngendlela yeDialysis elendleko enkulu njalo okumele yenziwe njalonje maviki wonke ukuze isigulane siphile. Uhlelo lolu lukhangelelwe ukuphathwa esibhedlela seChitungwiza lapho osokuqalile ukufakwa imitshina edingakalayo. IZimbabwe yamisa uhlelo lokupha abagulayo izinso, ama kidney transplants, ngenxa yokuswelakala kwabodokotela abazingcitshi zalumsebenzi. Lokhu besekubamba ngamandla ababulawa yizinso ukuthembela kundlela yokwelatshwa eye dialysis kumbe nxa belemali, bahambe kwamanye amazwe ukuyahlinzwa bathole izinso ezintsha. UNkosikazi Bongiwe Mlauzi, ongumongikazi, uthi ukupha izinso ezintsha yindlela engcono yokwelapha lumkhuhlane. Ukutholakala kwezinso, uthi akuhluphi njengezinye izitho zomzimba ngoba umuntu ulezinso ezimbili ngakho ulakho ukupha isihlobo sakhe eyodwa bonke baphile akufani lezitho ezinjengenhliziyo lapho okumele kufe omunye umuntu anduba isigulane siyithole. UMnumzana Melusi Jubane, oyisakhamuzi, uthi umkhuhlane wezinso usubulele abantu abanengi ikakhulu abahlala emaphandleni abangenelisi ukuza emadolobheni okulemitshina njalonje maviki wonke. Ethi kuvamile njalo ukuthi izigulane zithole kungela odokotela kumbe imitshina ingasebenzi besekuthiwa beze ngelinye ilanga kuthi labo okuyabe kuvele kusele udokoza nje lihle libatshonele enkangala. UNkosikazi Julia Ndlovu, oyisakhamuzi uthi uhlupho olungaba khona nje ku kidney transplant yikwesaba okusebantwini ukupha izitho zabo zomzimba kwabanye okungakajwayeleki. Wengeze esithi kunzima ebantwini abamnyama ukuthi baphe izitho zomzimba lalapho isihlobo sesifile ngenxa yenkolo zesintu ezithi isidumbu siyahlonitshwa njalo kumele singcwatshwe siphelele. UNkosikazi Rita Nyathi, owalahlekelwa yindodana kuminyaka emibili edluleyo ngenxa yomkhuhlane wezinso uthi yena wayezimisele ukupha inso yakhe kodwa kwehlula ngoba zazingekho ingcitshi zokwenza lumsebenzi elizweni njalo bona njengemuli bengelayo imali yokumusa emazweni. Uqhubeke esithi ye, kungabanzima ukupha umuntu ongaziwayo kodwa nxa kuyisihlobo esiseduzane njengomntwana kumbe umzali inengi labantu liyasukumela phezulu. Ingcitshi kwezempilakahle zithi lanxa ukuhlinzwa lokhu kungaqala kudula ngenxa yokuthi kuzadingakala ukuthi odokotela bafundiswe lumsebenzi, ngokuya kwesikhathi lokhu kuzabalula kulokwenza i-dialysis okumele yenziwe kathathu ngeviki umuntu aze ayekufa nxa elomkhuhlane. I-Dialysis yindlela yokukhipha ingcekeza emzimbeni lapho izinso zingasenelisi ukwenza lumsebenzi. Indlela yokwelatshwa nge dialysis yenziwa ngembadalo esukela kumatshumi amahlanu amadollar-$50 isiya kukukhulu lengxenye- $150 ngaso sonke isikhathi isigulane sisiza esibhedlela, okutsho ukuthi inengi labantu alenelisi ukwelatshwa njalo lezibhedlela ezilemitshina le zizinlutshwane lemitshina isigugile.